Diari Oficial de la Generalitat Valenciana


Sumari del DOGV 7804, del 13-06-2016 (2016/4261)

INSTRUCCIÓ de 12 de maig de 2016, de la Direcció General de Justícia, per la qual s'estableix el règim de vacances, permisos i llicències per als cossos de gestió processal i administrativa, tramitació processal i administrativa, auxili judicial i metges forenses al servei de l'Administració de Justícia de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7804

Data del DOGV
:   13-06-2016

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2016/4261


Data del document
:   12-05-2016

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Instrucció

Anàlisi jurídica

 Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * legislació

INSTRUCCIÓ de 12 de maig de 2016, de la Direcció General de Justícia, per la qual s'estableix el règim de vacances, permisos i llicències per als cossos de gestió processal i administrativa, tramitació processal i administrativa, auxili judicial i metges forenses al servei de l'Administració de Justícia de la Comunitat Valenciana. [2016/4261]  
L'article 503.1 de la LOPJ estableix, en la redacció donada per la Llei Orgànica 8/2012, de 27 de desembre, de mesures d'eficiència pressupostària en l'Administració de Justícia, que, per causes justificades, els funcionaris tindran dret als mateixos permisos i amb la mateixa extensió que els establits en la normativa vigent aplicable als funcionaris de l'Administració General de l'Estat.  
Per mitjà del Reial Decret Llei 20/2012, de 13 de juliol, de mesures per a garantir l'estabilitat pressupostària i de foment de la competitivitat (BOE 168, 14.07.2012), es modifiquen els articles 48 i 50 de la Llei 7/2007, de 12 d'abril, de l'Estatut Bàsic de l'Empleat Públic, pel que fa a permisos dels funcionaris públics i el seu règim de vacances.  
  
Per mitjà del Reial Decret Legislatiu 5/2015, de 30 d'octubre, s'aprova el Text Refós de la Llei de l'Estatut Bàsic de l'Empleat Públic, en el qual s'integren, degudament regularitzades, aclarides i harmonitzades, la Llei 7/2007, de 12 d'abril, de l'Estatut Bàsic de l'Empleat Públic, i les disposicions en matèria de règim jurídic de l'ocupació pública contingudes en normes amb rang de llei que l'hagen modificat.  
  
En l'article 49 de l'EBEP es regulen els permisos per motius de conciliació de la vida personal, familiar i laboral i per raó de violència de gènere, i s'estableixen unes condicions mínimes de gaudi.  
L'article 48.e s'ha modificat per mitjà de la Llei 26/2015, de 28 de juliol, de modificació del sistema de protecció a la infància i a l'adolescència (BOE 180, 29.07.2015).  
El Reial Decret Llei 10/2015, d'11 de setembre, pel qual es concedeixen crèdits extraordinaris i suplements de crèdit en el pressupost de l'Estat i s'adopten altres mesures en matèria d'ocupació pública i d'estímul a l'economia (BOE 219, 12.09.2015), estableix la modificació del nombre de dies de permís per assumptes particulars i es restitueix un sisé dia, i l'increment dels dies de permís per assumptes particulars en funció de l'antiguitat i els de vacances reconeguts per l'Estatut Bàsic de l'Empleat Públic i s'incrementen igualment en funció de l'antiguitat.  
  
  
Article u. Gestió de vacances, permisos i llicències  
Els permisos, les vacances i les llicències, legalment i reglamentàriament establits, se sol·licitaran per cada interessat en la forma prevista en l'annex I de la present instrucció, sense perjuí de les peculiaritats que puguen establir-se per a supòsits concrets que seran detallats en el text de la instrucció.  
La concessió o denegació, si és el cas, serà competència de la Direcció General de Justícia, la qual es comunicarà als interessats de la mateixa manera que la sol·licitud, sense perjuí de l'aplicació de les normes del silenci administratiu.  
La resolució per la qual es denegue la concessió de vacances, permisos o llicències serà sempre motivada.  
Quan se sol·licite un permís que requereix justificació i aquesta no s'hi aporte, s'entendrà que el dia o els dies gaudits ho són en concepte d'assumptes particulars, i es computen com a tals.  
  
Article dos. Definicions  
Als efectes del que s'ha disposat en matèria de permisos i llicències s'entén per:  
a) Parella de fet:  
És la que respecte de la persona de referència manté una relació que pot acreditar a través de la inscripció en un registre públic oficial d'unions de fet.  
b) Familiar:  
Persona que mantinga respecte del subjecte de referència qualsevol grau de parentiu.  
c) Familiar de primer grau en línia directa, per consanguinitat o afinitat:  
Pares, fills, pares polítics i cònjuge o parella de fet de la filla o fill.  
d) Familiar de segon grau en línia directa o col·lateral, per consanguinitat:  
Germans, iaios, néts; o per afinitat: germans, iaios i néts del cònjuge o parella de fet.  
e) Requerir especial dedicació:  
Suposa que és necessari que el subjecte reba tractament, atenció, cures o assistència continuada de terceres persones per problemes de salut, entesa aquesta última com a benestar físic, psíquic i social.  
  
f) Convivència:  
Relació basada en la cohabitació en el mateix domicili.  
g) Tindre a càrrec seu:  
Relació de dependència que no implica convivència.  
h) Atenció directa:  
Relació de dependència que implica convivència.  
  
Article tres. Acreditacions  
1. La situació de convivència ha de ser acreditada per mitjà del certificat d'empadronament expedit per l'ajuntament de residència.  
2. El grau de parentiu i la relació familiar s'acreditarà amb el llibre o els llibres de família, el certificat del Registre Civil o bé amb la inscripció en qualsevol registre públic oficial d'unions de fet.  
3. La guarda legal ha d'acreditar-se per mitjà d'una resolució judicial o document de formalització de l'acolliment familiar.  
4. La condició de família nombrosa s'haurà d'acreditar per mitjà del títol oficial expedit per l'òrgan competent.  
5. La condició de discapacitat s'ha d'acreditar per mitjà d'una resolució o certificat oficial del grau de discapacitat expedit per la conselleria competent en la matèria o, si és el cas, l'òrgan equivalent d'altres administracions públiques.  
6. La situació de violència de gènere s'acreditarà per mitjà de l'orde de protecció a favor de la víctima. Excepcionalment, serà títol d'acreditació d'aquesta situació l'informe del Ministeri Fiscal que indique l'existència d'indicis que la treballadora afectada és víctima de violència de gènere, fins que es dicte l'orde de protecció.  
  
Vacances  
  
1. Duració i determinació del període de vacances  
Els funcionaris tindran dret a gaudir, durant cada any natural, d'unes vacances retribuïdes de vint-i-dos dies hàbils, o dels dies que corresponguen proporcionalment si el temps de servei durant l'any fora menor, i s'arredoniran a l'alça a favor del personal sol·licitant. A aquests efectes, no es consideraran com a dies hàbils els dissabtes, sense perjuí de les adaptacions que s'establisquen per als horaris especials.  
  
En aquest supòsit, el període vacacional serà el producte de multiplicar els dies treballats per 22 i el resultat dividir-lo per 365, i donarà com a resultat els dies hàbils que corresponen de vacances.  
En el supòsit d'haver completat els anys d'antiguitat en l'Administració que s'indiquen, es tindrà dret al gaudi dels dies de vacances anuals següents:  
Quinze anys de servei: vint-i-tres dies hàbils.  
Vint anys de servei: vint-i-quatre dies hàbils.  
Vint-i-cinc anys de servei: vint-i-cinc dies hàbils.  
Trenta o més anys de servei: vint-i-sis dies hàbils.  
Els dies mencionats es podran gaudir des de l'endemà de complir els anys de servei corresponents.  
Als efectes de determinar el període computable per al càlcul de les vacances anuals, les absències del treball per motius independents de la voluntat de l'empleat públic, com ara malaltia, accident o maternitat, així com aquelles altres derivades del gaudi de llicències retribuïdes, o els permisos recollits en la normativa vigent, computaran com a serveis efectius.  
En cap cas, la distribució anual de la jornada pot alterar el nombre de dies de vacances o de festes laborals de caràcter retribuït i no recuperable.  
Les vacances es gaudiran, amb l'autorització prèvia i sempre que siga compatible amb les necessitats del servei, dins de l'any natural i fins al 31 de gener de l'any següent, en períodes mínims de 7 dies naturals consecutius.  
Sense perjuí de l'anterior, i sempre que les necessitats del servei ho permeten, dels dies de vacances previstos en aquesta instrucció es podrà sol·licitar el gaudi independent fins a 7 dies hàbils per any natural, els quals tindran la mateixa consideració i règim que els dies d'assumptes particulars.  
Preferentment, 10 dies de les vacances hauran de ser gaudits entre els dies 1 de juny i 30 de setembre.  
2. Interrupció de vacances  
Quan les situacions de permís de maternitat, paternitat, incapacitat temporal, risc durant la lactància o risc durant l'embaràs impedisquen iniciar el gaudi de les vacances dins de l'any natural a què corresponguen, o una vegada iniciat el període vacacional sobrevinguera una de les situacions mencionades, el període vacacional es podrà gaudir encara que haja acabat l'any natural a què corresponguen i sempre que no hagen transcorregut més de díhuit mesos a partir del final de l'any en què s'hagen originat.  
En aquests supòsits la interrupció es produirà de forma automàtica, amb la justificació prèvia de la situació que corresponga.  
3. Procediment de sol·licitud de vacances per al període estival (d'1 de juny a 30 de setembre)  
El funcionari presentarà davant del responsable funcional, per via telemàtica o a través del sistema ordinari, durant la segona quinzena del mes de maig, la sol·licitud de vacances (segons l'annex I).  
El responsable funcional remetrà abans del 30 de maig a la unitat administrativa o a la direcció territorial un quadre suficientment explicatiu que comprenga la relació de funcionaris adscrits a l'oficina judicial o organisme, i informarà, així mateix, si el servei queda degudament atés (segons l'annex I).  
En el supòsit que les vacances es vulguen gaudir durant el mes de juny, s'haurà de presentar la sol·licitud, com a màxim, el 30 d'abril.  
  
La Direcció General de Justícia, concedirà o denegarà, si és el cas, les sol·licituds de vacances. La direcció territorial o unitat administrativa comunicarà la resolució esmentada a l'oficina judicial o organisme i al funcionari interessat.  
4. Procediment per a la concessió de vacances fora del període estival  
Per a gaudir del període de vacances fora del període estival, el funcionari haurà de formular la petició expressa amb un mes d'antelació al seu gaudi, que haurà de ser informada pel responsable funcional de l'oficina judicial o organisme on preste serveis.  
No podran ser denegades en cap cas les vacances que sol·liciten fora del període estival als funcionaris en el supòsit d'embaràs i fins que el fill complisca 12 mesos, amb la justificació prèvia d'aquestes circumstàncies.  
En qualsevol cas, la resolució correspondrà a la Direcció General de Justícia.  
5. Silenci administratiu  
En ambdós casos, període estival o no, i sempre que les vacances s'hagen sol·licitat en els terminis indicats, si transcorre un mes des de la sol·licitud i l'Administració no ha resolt l'autorització o no del període sol·licitat, s'entendrà estimada la petició per silenci administratiu.  
  
6. Procediment denegatori  
En qualsevol cas, les vacances, dins del període estival o fora d'aquest, es concediran a petició de la persona interessada i el seu gaudi estarà determinat per les necessitats del servei.  
Si es denegara el període sol·licitat, la denegació mencionada haurà de ser suficientment motivada.  
7. Supòsit especial dels secretaris de pau dels jutjats de pau de més de 7.000 habitants  
El procediment per a la concessió de vacances als funcionaris del Cos de Gestió Processal i Administrativa, que ocupen llocs de secretaris de pau dels jutjats de pau de més de 7.000 habitants, s'establirà en instrucció a banda.  
  
  
  
Permisos  
  
Els funcionaris públics tindran els permisos següents:  
1. Permís per assumptes particulars.  
2. Permisos per tècniques prenatals i tècniques de fecundació o reproducció assistida.  
3. Permís per part, adopció, guarda amb fins d'adopció o acolliment.  
  
4. Permís de paternitat, pel naixement, guarda amb fins d'adopció, acolliment o adopció d'un fill.  
5. Permís per lactància d'un fill menor de 12 mesos.  
6. Permís per raó de violència de gènere sobre la dona funcionària.  
  
7. Permís mèdic i assistencial.  
8. Permís per defunció, accident o malaltia greu.  
9. Permís per proves selectives i exàmens.  
10. Permís per trasllat de domicili habitual.  
11. Permís per deure inexcusable de caràcter públic o personal i per deures relacionats amb la conciliació de la vida familiar i laboral.  
  
12. Permís per funcions sindicals o de representació.  
13. Permís per campanya electoral.  
14. Permís per naixement de fills prematurs o que per qualsevol altra causa hagen de romandre hospitalitzats després del part.  
15. Permís retribuït per a les funcionàries en estat de gestació.  
16. Permís per interrupció de l'embaràs.  
17. Permís per a la formació.  
  
1. Permís per assumptes particulars  
1. Duració del permís  
Al llarg de l'any els empleats públics tindran dret a gaudir dels dies de permís per assumptes particulars que establisca la normativa aplicable als funcionaris de l'Administració General de l'Estat, així com els que, si és el cas, es puguen establir en la Llei Orgànica del Poder Judicial, sense perjuí de la concessió dels restants permisos, llicències i lliurances establides en la normativa vigent.  
  
El nombre anual de dies de permís per assumptes particulars ha de ser proporcional al de serveis efectius prestats durant l'any, i s'arredonirà a l'alça a favor del personal sol·licitant.  
El personal podrà distribuir els dies esmentats segons la seua conveniència, amb un informe previ del responsable funcional de l'oficina judicial o organisme on preste serveis, i es respectaran sempre les necessitats del servei. Quan per aquestes raons no siga possible gaudir del permís mencionat abans d'acabar el mes de desembre, es podrà concedir fins al dia 31 de gener següent.  
Així mateix, els empleats públics tindran dret a gaudir de dos dies addicionals de permís per assumptes particulars des de l'endemà de complir el sisé trienni, i s'incrementa, com a màxim, en un dia addicional per cada trienni complit a partir del huité.  
  
2. Tractament dels dies 24 i 31 de desembre:  
Els dies 24 i 31 de desembre estan tancades les oficines judicials i fiscals i la resta de serveis de l'Administració de Justícia, a excepció dels serveis de guàrdia.  
Quan els dies 24 i 31 de desembre coincidisquen en festiu, dissabte o dia no laborable, es compensaran amb dos dies addicionals de permís per assumptes particulars.  
3. Dies addicionals:  
Així mateix, per resolució de la Direcció General de Justícia, s'incorporarà en cada any natural i com a màxim dos dies de permís quan alguna o algunes festivitats laborals d'àmbit nacional o autonòmic de caràcter retribuït, no recuperable i no substituïble per la comunitat autònoma, coincidisquen amb dissabte en l'any mencionat.  
4. Procediment de sol·licitud:  
El procediment s'iniciarà per mitjà de sol·licitud del funcionari, en els termes que es detallen en l'annex I. Es podrà remetre via fax en cas d'urgència.  
5. Caràcter condicionat del permís:  
L'autorització per a gaudir del permís per assumptes particulars està sempre subordinada a les necessitats del servei.  
2. Permisos per tècniques prenatals i tècniques de fecundació o reproducció assistida  
Supòsit:  
Es concediran permisos al personal pel temps indispensable per a la realització d'exàmens prenatals i tècniques de preparació al part per les funcionàries embarassades i, en els casos d'adopció o acolliment, o guarda amb fins d'adopció, per a l'assistència a les preceptives sessions d'informació i preparació i per a la realització dels preceptius informes psicològics i socials previs a la declaració d'idoneïtat, que hagen de realitzar-se dins de la jornada de treball, així com l'assistència a tractaments basats en tècniques de fecundació o reproducció assistida, pel temps necessari i amb la justificació prèvia.  
Duració del permís:  
Pel temps necessari per a la pràctica dels exàmens i tècniques de preparació al part programades, per a dur a terme el tractament de fecundació o per als tràmits administratius preceptius d'adopció, acolliment o guarda amb fins d'adopció.  
Justificació del permís:  
Simultàniament, o després de la sol·licitud del permís, el funcionari haurà d'acreditar documentalment la necessitat de la seua realització dins de la jornada de treball.  
  
3. Permís per part, adopció, guarda amb fins d'adopció o acolliment  
  
A) Permís per part  
Supòsit:  
Tindrà una duració de setze setmanes ininterrompudes. Aquest permís s'ampliarà en dos setmanes més en el supòsit de discapacitat del fill i, per cada fill a partir del segon, en els supòsits de part múltiple. El permís es distribuirà a opció de la funcionària, sempre que les sis setmanes siguen immediatament posteriors al part. En cas de defunció de la mare, l'altre progenitor podrà fer ús de la totalitat o, si és el cas, de la part que reste de permís.  
No obstant això, i sense perjuí de les sis setmanes immediates posteriors al part de descans obligatori per a la mare, en el cas que ambdós progenitors treballen, la mare, en iniciar-se el període de descans per maternitat, podrà optar perquè l'altre progenitor gaudisca d'una part determinada i ininterrompuda del període de descans posterior al part, bé de forma simultània o successiva amb el de la mare. L'altre progenitor podrà continuar gaudint del permís de maternitat inicialment cedit, encara que en el moment previst per a la reincorporació de la mare al treball aquesta estiga en situació d'incapacitat temporal.  
  
En els casos de gaudi simultani de períodes de descans, la suma d'aquests no podrà excedir les setze setmanes o d'aquelles que corresponguen en cas de discapacitat del fill o de part múltiple.  
Aquest permís es podrà gaudir a jornada completa o a temps parcial, quan les necessitats del servei ho permeten, i en els termes que s'assenyalen en l'apartat D del present permís.  
En els casos de part prematur i en aquells en què, per qualsevol altra causa, el nounat haja de romandre hospitalitzat després del part, aquest permís s'ampliarà en tants dies com el nounat estiga hospitalitzat, amb un màxim de tretze setmanes addicionals.  
Durant el gaudi d'aquest permís es podrà participar en els cursos de formació que convoque l'Administració.  
En els casos previstos en aquest apartat, el temps transcorregut en la situació de permís per part es computarà com de servei efectiu a tots els efectes, i es garanteix la plenitud de drets econòmics de la funcionària i, si és el cas, de l'altre progenitor funcionari, durant tot el període de duració del permís, i, si és el cas, durant els períodes posteriors al gaudi d'aquest, si d'acord amb la normativa aplicable, el dret a percebre algun concepte retributiu es determina en funció del període de gaudi d'aquest.  
Les funcionàries que hagen fet ús del permís per part o maternitat tindran dret, una vegada acabat el període de permís, a reintegrar-se al seu lloc de treball en el termes i les condicions que no li siguen menys favorables al gaudi del permís, així com beneficiar-se de qualsevol millora en les condicions de treball a què haguera pogut tindre dret durant la seua absència.  
Justificació:  
En el supòsit de petició d'inici del permís abans del part, junt amb la sol·licitud de permís s'acompanyarà del document justificatiu d'estar en el període de 10 setmanes anteriors al part. Posteriorment, també haurà d'acreditar-se per mitjà del certificat mèdic oficial o presentació del llibre de família, la data en què va tindre lloc el naixement.  
Ininterrupció del permís:  
El trasllat del funcionari que estiga en el gaudi del permís per maternitat, tindrà efectivitat a partir de l'acabament d'aquesta.  
  
Còmput d'aquest:  
El temps de permís per part ha de començar a computar-se a partir de la data en què la funcionària ho desitge, i ho expressarà així en la seua sol·licitud, i sempre que la data estiga inclosa dins de les 10 setmanes anteriors al part, o en l'últim cas, a partir de la data del part.  
  
B) Permís per adopció, per guarda amb fins d'adopció, o acolliment:  
  
Supòsit:  
El permís per adopció, per guarda amb fins d'adopció, o acolliment, tant temporal com permanent tindrà una duració de setze setmanes ininterrompudes. Aquest permís s'ampliarà en dues setmanes més en el supòsit de discapacitat del menor adoptat o acollit i per cada fill, a partir del segon, en els supòsits d'adopció o acolliment múltiple.  
  
El còmput del termini es comptarà a elecció del funcionari, a partir de la decisió administrativa de guarda amb fins d'adopció o acolliment o a partir de la resolució judicial per la qual es constituïsca l'adopció sense que, en cap cas, un mateix menor puga donar dret a diversos períodes de gaudi d'aquest permís.  
En el cas que ambdós progenitors treballen, el permís es distribuirà a opció dels interessats, que podran gaudir-lo de forma simultània o successiva, sempre en períodes ininterromputs.  
En els casos de gaudi simultani de períodes de descans, la suma d'aquests no podrà excedir les setze setmanes o aquelles que corresponguen en cas d'adopció o acolliment múltiple i de discapacitat del menor adoptat o acollit.  
Aquest permís podrà gaudir-se a jornada completa o a temps parcial, quan les necessitats del servei ho permeten, i en els termes que s'assenyalen en l'apartat D del present permís.  
Durant el gaudi d'aquest permís es podrà participar en els cursos de formació que convoque l'Administració.  
Els supòsits d'adopció, guarda amb fins d'adopció o acolliment, tant temporal com permanent, previstos en aquest article seran els que així s'establisquen en el Codi Civil o en les lleis civils de les comunitats autònomes que els regulen, i l'acolliment temporal haurà de tindre una duració no inferior a un any.  
En els casos previstos en aquest apartat, el temps transcorregut en la situació de permís per adopció, guarda amb fins d'adopció o acolliment es computarà com de servei efectiu a tots els efectes, i es garantirà la plenitud de drets econòmics de la funcionària i, si és el cas, de l'altre progenitor funcionari, durant tot el període de duració del permís, i, si és el cas, durant els períodes posteriors al gaudi d'aquest, si d'acord amb la normativa aplicable, el dret a percebre algun concepte retributiu es determina en funció del període de gaudi del permís.  
  
Els funcionaris que hagen fet ús del permís d'adopció o acolliment tindran dret, una vegada finalitzat el període de permís, a reintegrar-se al seu lloc de treball en els termes i les condicions que no li siguen menys favorables al gaudi del permís, així com beneficiar-se de qualsevol millora en les condicions de treball a què haguera pogut tindre dret durant la seua absència.  
Justificació:  
Junt amb la sol·licitud s'acompanyarà de la resolució administrativa de guarda amb fins d'adopció o acolliment o, si és el cas, la resolució judicial d'adopció.  
Ininterrupció del permís:  
El trasllat del funcionari que estiga en el gaudi del permís per adopció o acolliment tindrà efectivitat a partir de l'acabament d'aquest.  
  
  
C) Adopció/acolliment internacional  
Supòsit:  
Si fóra necessari el desplaçament previ dels progenitors al país d'origen de l'adoptat, en els casos d'adopció o acolliment internacional, es tindrà dret, a més del que preveu anteriorment, a un permís fins a dos mesos de duració, i percebrà durant aquest període exclusivament les retribucions bàsiques.  
Amb independència del permís fins a dos mesos previst en el paràgraf anterior i per al supòsit previst en el paràgraf esmentat, el permís per adopció, guarda amb fins d'adopció o acolliment, tant temporal com permanent, podrà iniciar-se fins a quatre setmanes abans de la resolució judicial per la qual es constituïsca l'adopció o la decisió administrativa o judicial d'acolliment.  
Durant el gaudi d'aquest permís es podrà participar en els cursos de formació que convoque l'Administració.  
En els casos previstos en aquest apartat, el temps transcorregut en la situació de permís per adopció o acolliment internacional es computarà com de servei efectiu a tots els efectes, i es garantirà la plenitud de drets econòmics de la funcionària i, si és el cas, de l'altre progenitor funcionari, durant tot el període de duració del permís, i, si és el cas, durant els períodes posteriors al gaudi d'aquest, si d'acord amb la normativa aplicable, el dret a percebre algun concepte retributiu es determina en funció del període de gaudi del permís.  
  
Els funcionaris que hagen fet ús del permís per adopció o acolliment internacional tindran dret, una vegada acabat el període de permís, a reintegrar-se al seu lloc de treball en els termes i les condicions que no li siguen menys favorables al gaudi del permís, així com beneficiar-se de qualsevol millora en les condicions de treball a què haguera pogut tindre dret durant la seua absència.  
Justificació:  
Junt amb la sol·licitud s'acompanyarà de la documentació oficial acreditativa de la tramitació de l'adopció mencionada, a fi d'autoritzar l'inici del permís amb anterioritat a la data d'adopció. Posteriorment, també haurà d'aportar-se la corresponent resolució administrativa o judicial d'adopció.  
Ininterrupció del permís:  
El trasllat del funcionari que estiga en el gaudi del permís per adopció o acolliment tindrà efectivitat a partir de l'acabament d'aquesta.  
  
  
D) Supòsit de gaudi a temps parcial dels permisos de maternitat, adopció o acolliment  
El gaudi a temps parcial dels permisos indicats s'ajustarà a les regles següents:  
a) Aquest dret podrà ser exercit tant per la mare com pel pare, i en qualsevol dels supòsits de gaudi simultani o successiu del període de descans.  
b) En el supòsit de part, la mare no podrà fer ús d'aquesta modalitat del permís durant les sis setmanes immediates posteriors al part, que seran de descans obligatori.  
c) El període durant el qual es gaudisca del permís s'ampliarà proporcionalment en funció de la jornada de treball que es realitze, sense que, en cap cas, es puga superar la duració establida per als permisos esmentats.  
d) El gaudi del permís en aquesta modalitat serà ininterromput. Una vegada acordat, només podrà modificar-se el règim pactat per mitjà d'un acord entre la Direcció General de Justícia i el funcionari afectat, a iniciativa d'aquest i per causes relacionades amb la seua salut o la del menor.  
  
e) Durant el període de gaudi del permís a temps parcial, el funcionari no podrà realitzar serveis extraordinaris fora de la jornada que haja de complir en aquesta modalitat.  
Així mateix, el gaudi a temps parcial dels permisos indicats requerirà l'acord previ entre el funcionari afectat i la Direcció General de Justícia. L'acord podrà celebrar-se tant a l'inici del permís com en un moment posterior, i podrà estendre's a tot el període de duració del permís o a part d'aquell, excepte les 6 setmanes posteriors al part, que seran de descans obligatori.  
Autoritat que resol:  
La DGJ dictarà una resolució en el termini de 7 dies per la qual quedarà formalitzat l'acord per al gaudi del permís en la modalitat a temps parcial o, si és el cas, la seua denegació.  
Quan ho permeta l'organització del treball, es concedirà al funcionari la part de la jornada sol·licitada per al gaudi del permís a temps parcial que convinga als seus interessos personals.  
Incompatibilitats:  
El gaudi a temps parcial d'aquests permisos serà incompatible amb l'exercici simultani dels permisos per lactància d'un fill menor de dotze mesos, naixement de fills prematurs i disminució de jornada per guarda legal prevists en la present instrucció.  
  
E) Dret al permís en cas de no supervivència del nascut  
Les funcionàries públiques tenen dret al permís per part, en els casos de no supervivència del nounat, de defunció d'aquest durant el període de baixa maternal i en aquells en què es produïsca l'avortament d'un fetus a partir de la vint-i-una setmana de gestació. Una vegada transcorregudes sis setmanes des del succés, les empleades públiques podran incorporar-se al seu lloc de treball.  
  
4. Permís de paternitat pel naixement, guarda amb fins d'adopció, acolliment o adopció d'un fill:  
Supòsit:  
Tindrà una duració de quatre setmanes, a gaudir pel pare o l'altre progenitor a partir de la data del naixement, de la decisió administrativa de guarda amb fins d'adopció o acolliment, o de la resolució judicial per la qual es constituïsca l'adopció.  
La duració del permís esmentat podrà tindre variacions, pels acords que s'adopten en el Mesa General de la Funció Pública de la Generalitat, que siguen aplicables al personal al servei de l'Administració de Justícia de la Comunitat Valenciana.  
Aquest permís és independent del gaudi compartit dels permisos per part o permís per adopció, per guarda amb fins d'adopció o acolliment, tant temporal com permanent.  
En els casos previstos en aquest apartat, el temps transcorregut en la situació de permís per paternitat es computarà com de servei efectiu a tots els efectes, i es garantirà la plenitud de drets econòmics de la funcionària i, si és el cas, de l'altre progenitor funcionari, durant tot el període de duració del permís, i, si és el cas, durant els períodes posteriors al gaudi d'aquest, si d'acord amb la normativa aplicable, el dret a percebre algun concepte retributiu es determina en funció del període de gaudi del permís.  
Els funcionaris que hagen fet ús del permís per paternitat tindran dret, una vegada finalitzat el període de permís, a reintegrar-se al seu lloc de treball en els termes i les condicions que no li siguen menys favorables al gaudi del permís, així com beneficiar-se de qualsevol millora en les condicions de treball a què haguera pogut tindre dret durant la seua absència.  
Justificació:  
El funcionari haurà d'acreditar aquesta circumstància per mitjà de la presentació de la fotocòpia del llibre de família o el certificat de la inscripció en el Registre.  
  
5. Permís per lactància d'un fill menor de 12 mesos  
Supòsit:  
Per lactància d'un fill menor de dotze mesos tindrà dret a una hora d'absència del treball que podrà dividir en dos fraccions. Aquest dret podrà substituir-se per una reducció de la jornada normal en mitja hora a l'inici i al final de la jornada o, en una hora a l'inici o al final de la jornada, amb la mateixa finalitat.   
El permís per lactància és únic per a cada fill, i es podrà exercir indistintament pel pare o la mare, fins i tot quan aquesta última no treballe.  
Amb la renúncia prèvia del pare, aquest permís podrà gaudir-lo el cònjuge o la parella de fet de la mare.  
Igualment el funcionari podrà sol·licitar la substitució del temps de lactància per un permís retribuït que acumule en jornades completes el temps corresponent.  
Aquest permís s'incrementarà proporcionalment en els casos de part múltiple.  
Justificació del permís:  
Simultàniament a la sol·licitud del permís el funcionari haurà d'acreditar documentalment la data de naixement del fill per mitjà de la presentació de fotocòpia del llibre de família; i, així mateix, s'haurà de justificar documentalment que l'altre progenitor no gaudeix, al seu torn, del permís esmentat.  
  
  
6. Permís per raó de violència de gènere sobre la dona funcionària  
  
Supòsit:  
Les faltes d'assistència, o de puntualitat, de les funcionàries víctimes de violència de gènere, totals o parcials, tindran la consideració de justificades pel temps i en les condicions en què així ho determinen els serveis socials d'atenció o de salut segons siga procedent.  
Així mateix, les dones víctimes de violència de gènere tindran dret a les reduccions de jornada legalment establides.  
Justificació:  
La situació de violència de gènere s'acreditarà per mitjà de l'orde de protecció a favor de la víctima. Excepcionalment, serà títol d'acreditació d'aquesta situació l'informe del Ministeri Fiscal que indique l'existència d'indicis que la treballadora afectada és víctima de violència de gènere, fins que es dicte l'orde de protecció.  
Així mateix, serà document justificatiu d'aquest permís qualsevol document administratiu o judicial, que condemne l'agressor, o medicolegal, que pose de manifest l'existència de lesions, físiques o psíquiques, en la dona funcionària víctima de violència de gènere.  
  
7. Permís mèdic i assistencial  
Supòsit:  
1. El personal podrà acudir durant la seua jornada laboral, per necessitats pròpies o de menors, ancians o discapacitats físics, psíquics o sensorials a càrrec seu, a:  
a) Consultes, tractaments i exploracions de tipus mèdic durant el temps indispensable per a la seua realització.  
b) Reunions de coordinació dels seus centres d'educació especials.  
  
c) Consultes de suport addicional en l'àmbit sociosanitari.  
2. Les absències de la jornada de treball causades per qualsevol dels motius enumerats en l'apartat 1 duraran el temps indispensable per a la seua realització.  
Justificació:  
Simultàniament, o després de la sol·licitud del permís el funcionari haurà d'acreditar documentalment la necessitat de la seua realització dins de la jornada de treball.  
Igualment s'haurà d'aportar la documentació acreditativa del grau de parentiu, discapacitat o, si és el cas, de la relació de dependència amb la persona per la qual se sol·licita el permís.  
  
8. Permís per defunció, accident o malaltia greu  
Supòsit:  
Per defunció, accident o malaltia greu del cònjuge o parella de fet o d'un familiar dins del primer grau de consanguinitat o afinitat, tres dies hàbils quan el succés es produïsca en la mateixa localitat, i cinc dies hàbils quan siga en distinta localitat.  
Quan es tracte de la defunció, accident o malaltia greu d'un familiar dins del segon grau de consanguinitat o afinitat, el permís serà de dos dies hàbils quan es produïsca en la mateixa localitat i de quatre dies hàbils quan siga en distinta localitat.  
Característiques:  
1. Els dies en què es faça ús d'aquest permís hauran de ser en tot cas immediatament posteriors al fet causant, i es computarà el dia de la defunció, accident o malaltia quan el funcionari o funcionària no preste serveis eixe dia, i correspondria prestar-los. Així mateix, aquests dies hauran de ser consecutius en el cas de defunció, i es podran gaudir de forma discontínua en el cas de malaltia o accident mentre persistisca el fet causant i fins al màxim de dies establit.  
  
2. Als efectes del gaudi d'aquest permís es prendrà com a referència per al còmput dels terminis, en la mateixa o en distinta localitat, el lloc de residència habitual del funcionari.  
3. Si durant el gaudi del permís per accident o malaltia greu del familiar, sobrevé la defunció d'aquest, se suspendrà el permís que estava gaudint i s'iniciarà el còmput d'un nou permís.  
  
4. La gravetat de la malaltia s'haurà d'acreditar per informe mèdic respecte d'això.  
5. Es tindrà dret a aquest permís cada vegada que s'acredite una nova situació de gravetat.  
Justificació del permís:  
Després del gaudi del permís, i junt amb la sol·licitud d'aquest de no haver pogut remetre-la amb anterioritat, l'interessat haurà de presentar la documentació justificativa de la malaltia greu del familiar (ingrés hospitalari o acreditació facultativa indicativa de la gravetat de la malaltia), o de la defunció.  
Igualment s'haurà d'aportar el llibre de família, el certificat del Registre Civil o bé la inscripció en qualsevol registre públic oficial d'unions de fet, que acredite el grau de parentiu.  
  
9. Permís per proves selectives i exàmens  
Supòsit:  
El personal disposarà de permís el dia de l'examen per a concórrer a proves selectives per a l'ingrés en qualsevol Administració pública, a exàmens finals i la resta de proves definitives d'aptitud i avaluació en centres oficials, encara que la realització de l'exercici siga compatible amb la jornada laboral.  
Justificació del permís:  
Després del gaudi del permís, l'interessat haurà d'aportar la documentació justificativa d'aquest (justificant d'assistència, etc.).  
  
  
10. Permís per trasllat de domicili habitual  
Supòsit:  
El personal disposarà d'un dia per trasllat de domicili sense canvi de residència.  
Justificació del permís:  
Després del gaudi del permís l'interessat haurà d'aportar la documentació justificativa del trasllat de domicili efectuat (contracte d'arrendament, factura d'empresa de mudança, factura de llum, aigua, etc.).  
  
  
11. Permís per deure inexcusable de caràcter públic o personal i per deures relacionats amb la conciliació de la vida familiar i laboral  
Supòsit:  
Els funcionaris tindran permís per temps indispensable per al compliment d'un deure inexcusable de caràcter públic o personal i per deures relacionats amb la conciliació de la vida familiar i laboral.  
  
Concepte de «deure inexcusable»:  
S'entén per «deure inexcusable» l'obligació que incumbeix una persona l'incompliment de la qual li genera una responsabilitat d'índole civil, penal o administrativa.  
Casos a incloure en el concepte:  
- Citacions de jutjats i tribunals de justícia, comissaries o qualsevol altre organisme oficial.  
- Compliment de deures ciutadans derivats d'una consulta electoral.  
  
- Tràmits necessaris en organismes oficials quan coincideixen amb l'horari de treball.  
- Assistència a les reunions dels òrgans de govern i comissions dependents d'aquests, quan derive estrictament del càrrec electiu dels previstos en la Llei de Règim Electoral General.  
- Assistència, com a membre, a les sessions d'un tribunal d'examen o d'oposició, amb nomenament de l'autoritat pertinent.  
- Pel compliment de deures relacionats amb la conciliació de la vida familiar i laboral.  
- Donacions de sang.  
- Compliment de qualsevol altre deure inexcusable, de caràcter públic i personal en què concórreguen les circumstàncies següents:  
. Que haja de ser realitzat personalment.  
. Que coincidisca amb la jornada de treball necessàriament.  
. Que la seua no realització genere responsabilitat civil, social o administrativa.  
Justificació:  
S'haurà d'aportar document justificatiu per a cada un dels supòsits previstos.  
  
12. Permís per funcions sindicals o de representació  
Supòsit:  
Es concediran permisos per a realitzar funcions sindicals, de formació o de representació del personal, en els termes en què s'estableix en la normativa vigent.  
13. Permís per campanya electoral  
Supòsit:  
Els funcionaris que es presenten com a candidats als distints processos electorals, sempre que ho sol·liciten, podran ser dispensats de la prestació del servei durant el temps de duració de la campanya electoral.  
  
Justificació:  
Junt amb la sol·licitud s'haurà d'acompanyar de la documentació que acredite la inclusió del funcionari en la candidatura corresponent, així com la duració de la campanya electoral.  
  
14. Permís per naixement de fills prematurs o que per qualsevol altra causa hagen de romandre hospitalitzats després del part  
  
Supòsit:  
Per naixement de fills prematurs o que per qualsevol altra causa hagen de romandre hospitalitzats després del part, la funcionària o el funcionari tindran dret a absentar-se del treball durant un màxim de dos hores diàries i percebrà les retribucions íntegres.  
Així mateix, els funcionaris tindran dret a la reducció de jornada, legalment establida.  
Justificació:  
S'haurà d'aportar una fotocòpia compulsada del llibre de família i el justificant mèdic en què es faça constar les circumstàncies que van motivar l'hospitalització del menor i a la seua finalització, informe d'alta.  
  
15. Permís retribuït per a les funcionàries en estat de gestació  
Supòsit:  
Les funcionàries en estat de gestació tindran dret a un permís retribuït, a partir del dia primer de la setmana 37 de l'embaràs, fins a la data del part.  
En el supòsit de gestació múltiple, aquest permís es podrà iniciar el primer dia de la setmana 35, fins a la data del part.  
Justificació:  
S'haurà d'aportar la documentació justificativa de trobar-se en la setmana d'embaràs corresponent.  
  
16. Permís per interrupció de l'embaràs  
Supòsit:  
En cas d'interrupció de l'embaràs, la treballadora tindrà dret a sis dies naturals i consecutius a partir del fet causant, sempre que no estiga en situació d'incapacitat temporal.  
Justificació del permís:  
Després del gaudi la interessada haurà de presentar la documentació justificativa de la interrupció de l'embaràs.  
  
17. Permís per a la formació  
Supòsit:  
Permís, no retribuït, d'una duració màxima de tres mesos, per a l'assistència a altres cursos de perfeccionament professional, sempre que les necessitats del servei ho permeten.  
Justificació:  
S'haurà de justificar la relació amb el lloc de treball, així com la realització d'aquest.  
  
Llicències i reduccions de jornada  
  
Llicències  
Secció primera  
Llicències amb retribució  
1. Llicència per matrimoni  
2. Llicència per a assistència a cursos de formació i perfeccionament professional  
3. Llicència per raó de malaltia  
4. Llicència extraordinària per ser nomenat funcionari en pràctiques  
  
5. Llicència per risc durant l'embaràs i lactància natural  
  
Secció segona  
Llicències sense retribució  
1. Llicència per assumptes propis  
2. Llicència per malaltia de familiars  
  
Secció tercera  
Reduccions de jornada  
1. Reducció de jornada per guarda legal i atenció de familiar  
2. Reducció de jornada per cessament progressiu d'activitats  
3. Reducció de jornada per processos de recuperació de malaltia  
  
4. Reducció de jornada per interés particular  
5. Reducció de jornada a funcionàries víctimes de violència de gènere  
6. Reducció de jornada per llarga o crònica malaltia  
7. Reducció de jornada per atenció de fill menor afectat de càncer o una altra malaltia greu  
8. Reducció de jornada víctimes de l'activitat terrorista  
  
  
Llicències  
  
Secció primera  
Llicències amb retribució  
  
1. Llicència per matrimoni  
Supòsit:  
Els funcionaris tindran dret a llicència per raó de matrimoni de quinze dies de duració i es concedirà amb plenitud de drets econòmics.  
  
Es concedirà igualment aquesta llicència per raó de la inscripció en el Registre d'Unions de Fet de la Comunitat Valenciana o en qualsevol altre registre públic oficial d'unions de fet.  
El personal que gaudisca d'aquest permís per inscripció en un registre d'unions de fet no podrà gaudir-lo novament en cas de contraure matrimoni posteriorment amb la mateixa persona.  
En el cas de celebració de matrimoni en seu civil i religiosa o per qualsevol altre ritu, separat en el temps, aquesta llicència només es gaudirà en relació amb el matrimoni que tinga efectes civils.  
Còmput dels dies:  
Els quinze dies de duració de la llicència s'han d'entendre com a dies naturals i consecutius, i no es gaudiran necessàriament a continuació del fet causant. Es podrà acumular al període vacacional.  
A petició del funcionari, i únicament en aquells casos en què el gaudi d'aquesta llicència no es produïsca a continuació del fet causant, es podrà destinar un dels dies exclusivament a la celebració del matrimoni o unió de fet, i posteriorment els catorze dies naturals restants es gaudiran de forma consecutiva.  
Dia de començament del còmput:  
No cal que comence immediatament després del fet causant.  
Amb caràcter general, s'haurà de gaudir, com a màxim, dins de l'any següent, a comptar des de la data de celebració d'aquest.  
Justificació de la llicència:  
Després del gaudi de la llicència per matrimoni, la persona interessada ha de presentar una fotocòpia del llibre de família o el certificat on conste el fet de la celebració del matrimoni o bé el certificat del registre d'unions de fet corresponent.  
  
2. Llicència per a assistència a cursos de formació i perfeccionament professional  
Disposició comuna:  
Amb l'objecte d'actualitzar els coneixements dels empleats públics, s'atorgarà preferència, durant un any, en l'adjudicació de places per a participar en els cursos de formació als quals s'hagen incorporat al servei actiu procedents del permís de maternitat o paternitat, o hagen reingressat des de la situació d'excedència per raons de guarda legal i atenció a persones majors dependents o persones amb discapacitat  
  
2.1. Llicència per a cursos de formació  
Supòsit:  
Podran concedir-se llicències per a l'assistència de cursos de formació inclosos en els plans de formació que es realitzen anualment, organitzats pel Ministeri de Justícia, les comunitats autònomes, les organitzacions sindicals o altres entitats públiques o privades.  
Autoritat que ho resol:  
La Direcció General de Justícia, amb un informe previ del responsable funcional de l'oficina judicial o de l'organisme a què estiga adscrit el sol·licitant, i valorarà que el servei quede degudament atés.  
Duració i forma de gaudi:  
La duració i forma de gaudi estaran determinades per la duració i programació dels cursos a realitzar i no suposaran cap limitació d'havers.  
2.2. Llicència per a perfeccionament professional:  
Supòsit:  
Els funcionaris podran assistir a cursos, congressos o jornades, sempre que estiguen relacionats amb les funcions pròpies del cos a què pertany el funcionari i suposen completar la seu formació per a l'exercici d'aquestes.  
Autoritat que ho resol:  
La Direcció General de Justícia, amb un informe previ del responsable funcional de l'oficina judicial o de l'organisme a què estiga adscrit el sol·licitant, i valorarà que el servei quede degudament atés.  
Concessió:  
La seua concessió estarà subordinada a les necessitats del servei i a les disponibilitats pressupostàries.  
La denegació haurà de ser motivada.  
Duració i forma de gaudi:  
La duració de la llicència estarà determinada per la duració dels cursos, congressos o jornades.  
Aquestes llicències donaran dret a percebre les retribucions bàsiques i les prestacions per fill a càrrec.  
  
3. Llicència per raó de malaltia  
Supòsit:  
La malaltia o accident que impedisca el normal exercici de les funcions, donaran lloc a llicències per raó de malaltia.  
Sense perjuí de l'obligació de comunicar, en la forma que reglamentàriament es determine, la impossibilitat d'assistència al treball per raó de malaltia durant la jornada laboral del dia en què aquesta es produïsca, el funcionari haurà de sol·licitar de l'autoritat competent la llicència per malaltia en el quart dia consecutiu o termini legalment establit, des que es va produir l'absència en el lloc de treball.  
  
En el supòsit d'incapacitat temporal, risc durant l'embaràs i risc durant la lactància, el comunicat mèdic de la baixa haurà de remetre's a l'òrgan de personal corresponent, no més tard del quart dia des que s'haja iniciat aquesta situació o termini legalment establit. El comunicat mencionat haurà d'acreditar l'absència de cada una de les dates en què la situació d'incapacitat temporal, risc durant l'embaràs i risc durant la lactància natural s'haja produït siga quina siga la seua duració.  
  
La llicència inicial es concedirà pel temps que el facultatiu haja considerat com a previsible per a la curació i, en cap cas, per període superior a 15 dies. Si l'estat de malaltia persistira, la llicència inicial es prorrogarà automàticament per l'autoritat competent per a la seua concessió, i quedarà sense efecte si amb anterioritat es produeix la curació.  
  
Tant la llicència inicial com les pròrrogues es concediran amb la presentació prèvia del comunicat de baixa o el certificat mèdic que acredite la certesa de la malaltia i la impossibilitat d'assistir al treball.  
Es concediran llicències per malaltia derivades d'un mateix procés patològic, fins a un màxim de 12 mesos prorrogables per altres sis, quan es presumisca que durant aquests puga el treballador ser donat d'alta mèdica per curació.  
A aquests efectes, s'entendrà que hi ha nova llicència per malaltia quan el procés patològic siga diferent i, en tot cas, quan les llicències s'hagen interromput durant un mínim d'un any.  
Procediment  
Inici:  
Per mitjà de presentació per l'interessat del comunicat mèdic acreditatiu de la baixa, dirigit a la Direcció General de Justícia, així com de sol·licitud de la corresponent llicència mèdica, no més tard del quart dia, o del termini legalment establit, des que s'haja iniciat aquesta situació. El comunicat mencionat haurà d'acreditar l'absència de cada una de les dates en què la situació d'incapacitat temporal s'haja produït, siga quina siga la seua duració.  
La llicència inicial es concedirà pel temps que el facultatiu haja considerat com a previsible per a la curació i, en cap cas, per període superior a 15 dies.  
Per al cas de funcionaris interins o funcionaris titulars en règim de Seguretat Social, s'exigirà el comunicat de confirmació de baixa, expedit per facultatiu de la Seguretat Social, de conformitat amb el que estableix l'Orde ESS/1187/2015, de 15 de juny, per la qual es desplega el Reial Decret 625/2014, de 18 de juliol, pel qual es regulen determinats aspectes de la gestió i control dels processos per incapacitat temporal en els primers 365 dies de la seua duració (BOE 147, 20.06.2015), és a dir, en funció de la duració estimada del procés d'incapacitat temporal (molt curta, curta, mitjana o llarga).  
Pròrrogues:  
La pròrroga es concedirà amb la presentació prèvia del comunitat de confirmació de la baixa, que haurà d'expedir-se, com a màxim, al cap de 15 dies naturals comptadors des de la data d'inici del procés patològic que figura en el comunicat mèdic inicial. En el cas que després de la primera confirmació subsistisca la situació que haja motivat la baixa inicial, s'expediran successius comunicats de conformació cada mes des de la data del comunicat immediatament anterior.  
Justificació documental:  
A tota sol·licitud de llicència, i de les pròrrogues, si és el cas, s'acompanyarà necessàriament del comunicat de baixa o el certificat facultativa originals, que acredite la certesa de la malaltia i la impossibilitat d'assistir al treball. Els comunicats de baixa hauran d'estar omplits com s'assenyala en l'annex II de la present instrucció.  
Autoritat que resol:  
A la vista de la sol·licitud i documentació aportada, la Direcció General de Justícia resoldrà la concessió de la llicència.  
Tot això, sense perjuí que la Direcció General de Justícia puga demanar de la corresponent inspecció mèdica, la revisió d'un procés per a determinar que les causes que van originar la concessió de la llicència continuen subsistint.  
Notificació:  
L'Administració autonòmica comunicarà l'acord de concessió al funcionari interessat i al responsable funcional de l'oficina judicial o de l'organisme a què estiga adscrit.  
Comunicació de la finalització de la llicència:  
Una vegada expedit el comunicat mèdic d'alta, la incorporació al lloc de treball ha de ser el primer dia hàbil següent a la seua expedició, i s'aportarà en eixe moment el comunicat esmentat a la Direcció General de Justícia.  
Ininterrupció de la llicència:  
El trasllat del funcionari que es trobe en llicència de malaltia tindrà efectivitat a partir de la finalització d'aquesta.  
Règim de les prestacions econòmiques en la situació d'incapacitat temporal.  
Els criteris d'aplicació de la millora voluntària de l'acció protectora de la Seguretat Social en els processos d'incapacitat temporal i les condicions i el procediment per al seu reconeixement seran els establits en l'Orde 12/2014, de 9 de juliol, de la Conselleria d'Hisenda i Administració Pública, per a la determinació del procediment i criteris d'aplicació de la millora voluntària de l'acció protectora de la Seguretat Social (DOCV 7328, 30.07.2014).  
En l'ordre esmentada s'establixen tant els supòsits com la justificació que es requereix en cada un dels casos.  
Supòsit específic d'accidents de treball  
Se seguiran les actuacions previstes en l'annex d'aquesta instrucció.  
  
  
4. Llicència extraordinària per ser nomenat funcionari en pràctiques  
  
Supòsit:  
Aquells que, després de la superació de les corresponents proves selectives, hagueren sigut nomenats funcionaris en pràctiques, en qualsevol Administració pública, i ja estigueren prestant serveis remunerats en l'Administració de Justícia com a funcionaris, tindran dret a una llicència extraordinària durant el temps que es prolongue la situació mencionada i percebran les retribucions que per als funcionaris en pràctiques establisca la normativa vigent.  
Justificació:  
A la sol·licitud s'acompanyarà de la documentació que justifique haver superat les proves en el cos corresponent, així com el nomenament com a funcionari en pràctiques.  
Comunicació de la finalització de la llicència:  
Reincorporat el funcionari al servei d'origen una vegada finalitzat el gaudi de la llicència, o quan passe a la situació d'excedència voluntària per prestació de serveis en el sector públic com a conseqüència de la presa de possessió en un altre cos, es donarà compte a la Direcció General de Justícia.  
  
5. Llicència per risc durant l'embaràs i lactància natural  
Supòsit:  
Quan les condicions del lloc de treball, d'una funcionària inclosa en l'àmbit d'aplicació del mutualisme administratiu, pogueren influir negativament en la salut de la dona, del fill, podrà concedir-se llicència per risc durant l'embaràs, en els mateixos termes i condicions prevists en la normativa aplicable. En aquests casos, es garantirà la plenitud de drets econòmics de la funcionària durant tota la duració de la llicència, d'acord amb el que estableix la legislació específica.  
  
El que disposa l'apartat anterior serà també d'aplicació durant el període de lactància natural.  
Justificació:  
Per a la concessió d'aquest llicència s'haurà d'emetre un informe pel Servei de Prevenció de Riscos Laborals en què es pose de manifest la impossibilitat d'adaptar el lloc a la funcionària o d'exercir un lloc distint, de conformitat amb la normativa de prevenció de riscos laborals.  
  
Instrucció operativa per a sol·licitar la valoració de riscos durant l'embaràs i lactància:  
a) Empleades públiques en el Règim General de la Seguretat Social.  
Ha de sol·licitar un informe sobre riscos per a embaràs/lactància del seu lloc de treball, per escrit a través de Registre d'Entrada, dirigit al Centre Territorial de l'INVASSAT que corresponga a la localització del seu lloc de treball, amb indicació de les dades personals, el lloc de treball i el telèfon de contacte:  
- Alacant: c/ Hondón de los Frailes, 1. CP 03389 Alacant  
- Castelló: ctra. València-Barcelona, km 68,4. CP 12025 Castelló de la Plana.  
- València: c/ València, 32. CP 46115 Burjassot.  
Posteriorment, amb aquest informe emés pel Servei de Prevenció de Riscos Laborals-INVASSAT, ha d'acudir directament a la mútua corresponent segons província a què estiga destinada:  
- Alacant: Ibermutuamur  
- Castelló: Unión de Mutuas  
- València: Umivale  
b) Empleades públiques de MUGEJU  
Ha de presentar una sol·licitud per escrit a través de Registre d'Entrada, dirigida al Centre Territorial de l'INVASSAT que corresponga a la localització del seu lloc de treball, amb indicació de les dades personals, el lloc de treball i el telèfon de contacte.  
Una vegada valorada la sol·licitud, es comunicarà a la interessada i a la Direcció General del Justícia l'informe en què conste si és procedent la llicència per risc laboral durant l'embaràs o lactància.  
  
  
Secció segona  
Llicències sense retribució  
  
1. Llicència per assumptes propis  
Supòsit:  
Els funcionaris podran gaudir de llicències per assumptes propis sense dret a cap retribució, la duració dels quals acumulada no podrà, en cap cas, excedir de tres mesos cada dos anys de serveis efectius i la seua concessió estarà subordinada a les necessitats del servei.  
  
Concessió:  
La denegació de la llicència haurà de ser motivada.  
Duració:  
Fins a 3 mesos cada 2 anys de serveis efectius.  
Inclusió de dies no laborables:  
Els dies de duració de llicència per assumptes propis s'han d'entendre dies naturals, i comprendran des del primer dia en què deixa de treballar el funcionari fins al dia en què es reincorpora efectivament al treball.  
  
2. Llicència per malaltia de familiars  
Supòsit:  
1. En el cas que el cònjuge, parella de fet o familiar en línia directa o col·lateral fins a segon grau, per consanguinitat o afinitat, que convisca amb el sol·licitant, patisca malaltia greu o irreversible que requerisca una atenció continuada, es podrà sol·licitar la llicència per malaltia de familiars, sense retribucions, amb una duració màxima d'un any.  
  
2. El període que dure aquesta llicència tindrà la consideració de serveis efectivament prestats, als efectes exclusivament del còmput d'antiguitat, però no constituirà causa d'alta especial en el règim de previsió social.  
3. Als efectes indicats, la malaltia haurà de ser acreditada suficientment amb els informes mèdics necessaris.  
Justificació:  
S'haurà d'acreditar tant la relació de parentiu, com la gravetat/irreversibilitat de la malaltia, així com la necessitat d'atenció continuada.  
  
  
  
Secció tercera  
Reduccions de jornada  
  
Disposició comuna a les reduccions de jornada:  
1. Les reduccions de jornada previstes en aquesta secció requeriran resolució expressa de la DGJ, sobre la concessió o denegació.  
2. Una vegada finalitzada la causa que va donar origen a la reducció de jornada, el funcionari estarà obligat a comunicar-ho a la DT o UA.  
3. Després dels tràmits administratius oportuns, la DGJ resoldrà expressament sobre la finalització de la jornada reduïda.  
  
1. Reducció de jornada per guarda legal i atenció de familiar  
En aquest es preveuen tres supòsits:  
A) Per raons de guarda legal, quan el funcionari tinga l'atenció directa d'algun menor de 12 anys, de persona major que requerisca especial dedicació, o d'una persona amb discapacitat que no exercisca activitat retribuïda, tindrà dret a la disminució fins a la meitat de la jornada de treball, amb la reducció proporcional de les retribucions.  
  
Tindrà el mateix dret el funcionari que necessite encarregar-se de l'atenció directa d'un familiar, fins al segon grau de consanguinitat o afinitat, que per raons d'edat, accident o malaltia no es puga valdre per si mateix i que no exercisca activitat retribuïda.  
B) Per la necessitat de tindre cura d'un familiar de primer grau, el funcionari tindrà dret a sol·licitar una reducció fins al cinquanta per cent de la jornada laboral, amb caràcter retribuït, per raons de malaltia molt greu i pel termini màxim d'un mes.  
Si hi haguera més d'un titular d'aquest dret pel mateix causant, el temps de gaudi d'aquesta reducció es podrà prorratejar entre aquests, i es respectarà, en tot cas, el termini màxim d'un mes.  
C) Així mateix, tindran dret a reduir la jornada de treball fins a un màxim de dos hores, amb la disminució proporcional de les seues retribucions, en el supòsit de naixement de fills prematurs o que per qualsevol altra causa hagen de romandre hospitalitzats després del part.  
  
Justificació del permís:  
Junt amb la sol·licitud del permís el funcionari interessat haurà d'acompanyar de la documentació justificativa de la situació de guarda legal:  
a) Guarda legal d'un menor:  
Haurà d'aportar-se fotocòpia del llibre de família i resolució administrativa o judicial d'adopció o acolliment.  
b) Guarda legal de persona major que requerisca especial dedicació:  
Haurà d'acreditar-se documentalment l'especial dedicació i que no exerceix activitat retribuïda.  
c) Guarda legal de persona amb discapacitat:  
Haurà d'acreditar-se la minusvalidesa per l'òrgan competent, així com que no exerceix activitat retribuïda.  
Aplicació de la reducció:  
La disminució de la jornada de treball per raons de guarda legal, prevista per als supòsits de minusvalidesa psíquica, física o sensorial, no es pot estendre per analogia a malalties de llarga duració.  
La percepció d'una pensió per una persona major que requerisca especial dedicació o per una persona amb discapacitat, no és equiparable a l'exercici d'activitat retribuïda, per la qual cosa el funcionari que tinga atribuïda la guarda legal té dret a la reducció de jornada de treball.  
  
Acumulació amb el permís d'absència del treball per a l'atenció de fill menor de dotze mesos:  
El permís de reducció de jornada per guarda legal és acumulable al permís de lactància de fill menor de 12 mesos.  
Interrupció del permís per part, adopció o acolliment:  
La concessió del permís per part, adopció o acolliment, interromp els efectes de reducció de jornada per raons de guarda legal, i el funcionari haurà de percebre íntegrament les seues retribucions mentre dure el permís per part, adopció o acolliment.  
  
2. Reducció de jornada per cessament progressiu d'activitats  
Supòsit:  
Els funcionaris que els falten menys de cinc anys per a complir l'edat de jubilació forçosa, establida en l'article 492.3 de la LOPJ, podran obtindre, a la seua sol·licitud, la reducció de la seua jornada de treball fins a la meitat, amb la reducció de retribucions que es determine reglamentàriament, sempre que les necessitats del servei ho permeten.  
  
Duració:  
La concessió de jornada reduïda es farà efectiva per un període de sis mesos a partir del primer dia del mes següent a la data en què es concedisca, i es renovarà per períodes semestrals fins a la jubilació del funcionari, llevat que aquest sol·licite tornar al règim de jornada anterior, amb l'avís previ d'un mes a l'acabament del seu règim de jornada reduïda.  
La denegació serà motivada.  
  
3. Reducció de jornada per processos de recuperació de malaltia  
  
Supòsit:  
Els funcionaris que estiguen en procés de recuperació per raó de malaltia podran obtindre de manera temporal, a la seua sol·licitud, la reducció de la jornada de treball fins a la meitat, amb la reducció de retribucions que es determine reglamentàriament, sempre que les necessitats del servei ho permeten.  
Justificació:  
Informe expedit per facultatiu especialista.  
Duració:  
La concessió de jornada es farà efectiva per un període de sis mesos a partir del primer dia del mes següent a la data en què es concedisca, i es renovarà automàticament per períodes semestrals fins a la jubilació del funcionari, llevat que aquest sol·licite tornar al règim de jornada anterior, i ho comunicarà amb un mes d'antelació.  
  
4. Reducció de jornada per interés particular  
Supòsit:  
En aquells casos en què siga compatible amb la naturalesa del lloc exercit i sempre que les necessitats del servei ho permeten, el personal podrà sol·licitar a la DGJ el reconeixement d'una jornada reduïda ininterrompuda, de nou a catorze hores, de dilluns a divendres, i es percebrà el setanta-cinc per cent de les seues retribucions totals.  
  
No podrà reconéixer-se aquesta reducció de jornada al personal que per la naturalesa i característiques del lloc de treball exercit haja de prestar serveis en règim d'especial dedicació.  
Aquesta modalitat de jornada reduïda serà incompatible amb les reduccions de jornada previstes en els articles 48 i 49 de la Llei 7/2007, de 12 d'abril, de l'Estatut Bàsic de l'Empleat Públic en relació amb l'article 30 de la Llei 30/1984, de 2 d'agost, i en la disposició addicional cinquena del Reial Decret 365/1995, de 10 de març, pel qual s'aprova el Reglament de Situacions Administratives dels Funcionaris Civils de l'Administració General de l'Estat.  
  
5. Reducció de jornada a funcionàries víctimes de violència de gènere  
Supòsit:   
Les funcionàries víctimes de violència sobre la dona, per a fer efectiva la seua protecció o el seu dret d'assistència social integral, tindran dret a la reducció de la jornada amb disminució proporcional de la retribució, o la reordenació del temps de treball, a través de l'adaptació de l'horari, de l'aplicació de l'horari flexible o d'altres formes d'ordenació del temps de treball que siguen aplicables, en els termes que per a aquests supòsits establisca l'Administració pública competent en cada cas.  
Aquestes mesures seran adoptades i mantingudes en el temps mentre siguen necessàries per a la protecció i assistència social integral de la persona a qui es concedeix.  
Justificació:  
La situació de violència de gènere s'acreditarà per mitjà de l'orde de protecció a favor de la víctima. Excepcionalment, serà títol d'acreditació d'aquesta situació l'informe del Ministeri Fiscal que indique l'existència d'indicis que la treballadora afectada és víctima de violència de gènere, fins que es dicte l'orde de protecció.  
Així mateix, serà document justificatiu d'aquest permís qualsevol document administratiu o judicial, que condemne l'agressor, o medicolegal, que pose de manifest l'existència de lesions, físiques o psíquiques, en la dona funcionària víctima de violència de gènere.  
  
6. Reducció de jornada per llarga o crònica malaltia  
Supòsit i justificació:  
El personal que per llarga o crònica malaltia no puga realitzar la jornada laboral completa tindrà dret a una disminució fins a la meitat de la jornada de treball, amb reducció proporcional de retribucions, amb el certificat previ d'aquesta situació per la unitat de salut competent.  
  
Quan aquesta reducció no supere l'hora diària, no generarà deducció de retribucions.  
  
7. Reducció de jornada per atenció de fill menor afectat per càncer o una altra malaltia greu:  
Supòsit:  
El funcionari tindrà dret, sempre que ambdós progenitors, adoptants, guardadors amb fins d'adopció o acollidors de caràcter permanent treballen, a una reducció de la jornada de treball com a mínim de la meitat de la duració d'aquella, i percebrà les retribucions íntegres a càrrec dels pressupostos de l'òrgan o entitat on preste serveis, per a l'atenció, durant l'hospitalització i tractament continuat del fill menor d'edat afectat per càncer (tumors malignes, melanomes o carcinomes) o per qualsevol altra malaltia greu que implique un ingrés hospitalari de llarga duració i requerisca la necessitat d'atenció directa, contínua i permanent acreditat per l'informe del servei públic de salut o òrgan administratiu sanitari de la comunitat autònoma o, si és el cas, de l'entitat sanitària concertada corresponent i, com a màxim, fins que el menor complisca els 18 anys.  
  
Quan concórreguen en ambdós progenitors, adoptants, guardadors amb fins d'adopció o acollidors de caràcter permanent, pel mateix subjecte i fet causant, les circumstàncies necessàries per a tindre dret a aquest permís o, si és el cas, puguen tindre la condició de beneficiaris de la prestació establida per a aquest fi en el règim de la Seguretat Social que els siga aplicable, el funcionari tindrà dret a la percepció de les retribucions íntegres durant el temps que dure la reducció de la jornada de treball, sempre que l'altre progenitor, adoptant o guardador amb fins d'adopció o acollidor de caràcter permanent, sense perjuí del dret a la reducció de jornada que li corresponga, no cobre les seues retribucions íntegres en virtut d'aquest permís o com a beneficiari de la prestació establida per a aquest fi en el règim de la Seguretat Social que se li aplique. En cas contrari, només es tindrà dret a la reducció de jornada, amb la consegüent reducció de retribucions.  
  
Així mateix, en el cas que ambdós presten serveis en el mateix òrgan o entitat, aquesta podrà limitar el seu exercici simultani per raons fundades en el funcionament correcte del servei.  
Reglamentàriament s'establiran les condicions i els supòsits en què aquesta reducció de jornada es podrà acumular en jornades completes.  
Prestació econòmica per atenció de menors afectats per càncer o una altra malaltia:  
En el supòsit de personal funcionari interí al servei de l'Administració de Justícia, la persona interessada acudirà a la mútua per a sol·licitar la prestació econòmica destinada als progenitors, adoptants o acollidors que redueixen la jornada de treball per a l'atenció del menor a càrrec seu afectat per càncer o una altra malaltia greu.  
  
Justificació:  
Informe del servei públic de salut que acredite la gravetat de la malaltia, l'ingrés hospitalari de llarga duració, així com la necessitat d'atenció directa, contínua i permanent.  
  
8. Reducció de jornada víctimes de l'activitat terrorista  
Supòsit:  
Per a fer efectiu el dret a la protecció i a l'assistència social integral, els funcionaris que hagen patit danys físics o psíquics com a conseqüència de l'activitat terrorista, el seu cònjuge o persona amb anàloga relació d'afectivitat, i els fills dels ferits i difunts, sempre que ostenten la condició de funcionaris i de víctimes del terrorisme d'acord amb la legislació vigent, així com els funcionaris amenaçats en els termes de l'article 5 de la Llei 29/2011, de 22 de setembre, de Reconeixement i Protecció Integral a les Víctimes del Terrorisme, amb el reconeixement previ del Ministeri de l'Interior o de sentència judicial ferma, tindran dret a la reducció de la jornada amb disminució proporcional de la retribució, o a la reordenació del temps de treball, a través de l'adaptació de l'horari, de l'aplicació de l'horari flexible o d'altres formes d'ordenació del temps de treball que siguen aplicables, en els termes que establisca l'administració competent en cada cas.  
  
Aquestes mesures seran adoptades i mantingudes en el temps mentre siguen necessàries per a la protecció i l'assistència social integral de la persona a qui es concedeix, ja siga per raó de les seqüeles provocades per l'acció terrorista, ja siga per l'amenaça a què estiga sotmesa, en els termes previstos reglamentàriament.  
Justificació:  
S'haurà d'aportar la documentació acreditativa de la condició de víctima del terrorisme.  
  
  
DISPOSICIONS DEROGATÒRIES  
  
Primera  
Queda derogada la Instrucció de 15 de novembre de 2007, de la Direcció General de Justícia i Menor, per la qual s'estableix el règim de vacances, permisos i llicències per als cossos de gestió processal i administrativa, tramitació processal i administrativa, auxili judicial i metges forenses al servei de l'Administració de Justícia de la Comunitat Valenciana.  
  
Segona  
Queda derogada la Instrucció de 4 de juny de 2014, de la Direcció General de Justícia, per la qual es procedeix a la modificació del règim de vacances i permís per assumptes particulars, per als cossos de gestió processal i administrativa, tramitació processal i administrativa, auxili judicial i metges forenses al servei de l'Administració de Justícia de la Comunitat Valenciana, establit en la Instrucció de 15 de novembre de 2007.  
  
  
DISPOSICIONS FINALS  
  
Primera. Comissió Tècnica de Vacances, Permisos i Llicències  
Es crea, en el si de la Mesa Sectorial de Justícia, la Comissió Tècnica de Vacances, Permisos i Llicències, per a la resolució de totes les qüestions d'interpretació que puguen sorgir en l'aplicació de la present instrucció, així com per al seguiment del compliment i implantació d'aquesta.  
Estarà composta, per part de l'Administració, pel titular de la Subdirecció General de Modernització de la Justícia i pel titular del Servei de Personal de l'Administració de Justícia o persones en qui deleguen, i per la part sindical per un representant de cada una de les centrals sindicals presents en la Mesa Sectorial de Justícia.  
  
Segona. Entrada en vigor  
La present instrucció entrarà en vigor el dia de la publicació en el Diari Oficial de la Comunitat Valenciana.  
  
València, 12 de maig de 2016.- La directora general de Justícia: Maria Àngels García Vidal.  
  
  
ANNEX I  
  
A) Unitat Administrativa de València (Ciutat de la Justícia de València, Tribunal Superior de Justícia)  
  
1. Vacances  
  
Unitat Administrativa Forma de presentació Resolució  
València Web DGJ  
  
  
2. Permisos  
  
 Forma de presentació Documentació Resolució  
Permisos Web UA   
1. Assumptes particulars X UA DGJ  
2. Tècniques prenatals X UA DGJ  
3. Part, adopció, guarda o acolliment X UA DGJ  
4. Paternitat X UA DGJ  
5. Lactància X UA DGJ  
5. bis) Acumulació lactància X UA DGJ  
6. Violència de gènere sobre la dona funcionària X UA DGJ  
7. Metge i assistencial X UA DGJ  
8. Defunció, accident o malaltia greu X UA DGJ  
9. Proves selectives i exàmens X UA DGJ  
10. Trasllat de domicili habitual X UA DGJ  
11. Deure inexcusable de caràcter públic o personal/conciliació familiar X UA DGJ  
12. Funcions sindicals o de representació X UA DGJ  
13. Campanya electoral X UA DGJ  
14. Naixement de fills prematurs X UA DGJ  
15. Estat de gestació X UA DGJ  
16. Interrupció de l'embaràs X UA DGJ  
17. Permís per a la formació X UA DGJ  
  
  
3. Llicències i reduccions de jornada  
  
 Forma de presentació Documentació Resolució  
Llicències/Reduccions jornada Web UA   
1. Llicència per matrimoni X UA DGJ  
2. Llicència cursos de formació X UA DGJ  
2. bis) Llicència per perfecc. professional X UA DGJ  
3. Llicència per malaltia X UA DGJ  
4. Llicència extraor. funcionari en pràctiques X UA DGJ  
5. Llicència risc embaràs/lactància X DGJ  
6. Llicència per assumptes propis X   
7. Llicència per malaltia de familiars X UA   
8. RJ per guarda legal/persona major o personal amb discapacitat X UA DGJ  
RJ familiar primer grau X UA DGJ  
RJ naixement fills prematurs X UA DGJ  
9. RJ per cessament progressiu d'activitats X UA DGJ  
10. RJ per processos de recuperació de malaltia X UA DGJ  
11. RJ per interés particular X UA DGJ  
12. RJ funcionàries víctimes de violència de gènere X UA DGJ  
13. RJ per llarga o crònica malaltia X UA DGJ  
14. RJ atenció de fill menor afectat per càncer o una altra malaltia greu X UA DGJ  
15. RJ víctimes de l'activitat terrorista X UA DGJ  
  
  
  
B) Direcció Territorial de Castelló, València i Alacant  
El present supòsit serà aplicable als funcionaris que presten serveis en els òrgans judicials radicats a la província de València, ciutat i província de Castelló, ciutat i província d'Alacant.  
  
  
1. Vacances  
  
Unitat Administrativa Forma de presentació Resolució  
València Fax DGJ  
Castelló Fax DGJ  
Alacant Fax DGJ  
  
  
  
2. Permisos  
  
 Sol·licituds Documentació Resolució  
Permisos DT DGJ DT DGJ   
1. Assumptes particulars X - - DGJ  
2. Tècniques prenatals X X DGJ  
3. Part, adopció, guarda o acolliment X X DGJ  
4. Paternitat. X X DGJ  
5. Lactància X X DGJ  
5. bis) Acumulació lactància X X DGJ  
6. Violència de gènere sobre la dona funcionària X X DGJ  
7. Metge i assistencial X X DGJ  
8. Defunció, accident o malaltia greu X X DGJ  
9. Proves selectives i exàmens X X DGJ  
10. Trasllat de domicili habitual X X DGJ  
11. Deure inexcusable de caràcter públic o personal/conciliació familiar X X DGJ  
12. Funcions sindicals o de representació X X DGJ  
13. Campanya electoral X X DGJ  
14. Naixement de fills prematurs X X DGJ  
15. Estat de gestació X X DGJ  
16. Interrupció de l'embaràs X X DGJ  
17. Permís per a la formació X X DGJ  
  
  
  
3. Llicències i reduccions de jornada  
  
 Sol·licituds Documentació Resolució  
Llicències/Reduccions jornada DT DGJ DT DGJ   
1. Llicència per matrimoni X X   
2. Llicència cursos de formació X X DGJ  
2. bis) Llicència per perfecc. professional X X DGJ  
3. Llicència per malaltia X X DGJ  
4. Llicència extraor. funcionari en pràctiques X X DGJ  
5. Llicència risc embaràs/lactància X X DGJ  
6. Llicència per assumptes propis X X DGJ  
7. Llicència per malaltia de familiars X X X DGJ  
8. RJ per guarda legal/persona major o personal amb discapacitat X X DGJ  
RJ familiar primer grau X X DGJ  
RJ naixement fills prematurs X X DGJ  
9. RJ per cessament progressiu d'activitats X X DGJ  
10. RJ per processos de recuperació de malaltia X X DGJ  
11. RJ per interés particular X X DGJ  
12. RJ funcionàries víctimes de violència de gènere X X DGJ  
13. RJ per llarga o crònica malaltia X X DGJ  
14. Atenció de fill menor afectat per càncer o una altra malaltia greu. X X DGJ  
15. RJ víctimes de l'activitat terrorista X X DGJ  
  
  
  
  
ANNEX II  
Remissió d'informes mèdics per incapacitat temporal  
  
Primera. Personal funcionari de carrera al servei de l'Administració de Justícia  
1. Els informes mèdics de baixa, de confirmació de la baixa o d'alta mèdica s'estendran immediatament després de realitzar-se el reconeixement del treballador pel facultatiu que el formule.  
Els funcionaris de carrera hauran de presentar l'original del comunicat de baixa mèdic per incapacitat temporal, en el quart dia consecutiu, o en el termini que legalment s'establisca, comptador a partir del mateix dia en què es va produir l'absència en el lloc de treball.  
Si es tracta de comunicat de baixa per maternitat, s'haurà de presentar de la mateixa manera establida en l'apartat anterior comptador des que es va produir el comunicat, i haurà d'adjuntar-s'hi una fotocòpia del llibre de família o una còpia del comunicat del facultatiu o metge en què conste el naixement.  
Els informes mèdics hauran d'estar degudament omplits i s'assenyalaran les dades següents: nom i cognoms, DNI, destinació, núm. d'afiliació a MUGEJU, domicili i telèfon, CIE, així com les dades corresponents al facultatiu que el formule.  
2. El comunicat inicial d'incapacitat temporal tindrà una duració màxima de quinze dies.  
3. Els comunicats de continuïtat o pròrroga de baixa per incapacitat temporal hauran de ser entregats com a molt tard l'endemà hàbil de la seua expedició, i aquest document també serà original i degudament omplit.  
La duració de cada pròrroga serà com a màxim d'un mes, i en acabar aquest s'haurà de presentar el següent, en el cas que així siga procedent.  
4. Una vegada finalitzada la situació d'incapacitat temporal, el funcionari haurà de presentar l'original del comunicat mèdic d'alta, degudament omplit, l'endemà hàbil de la seua expedició.  
5. En els supòsits de cessament del permís per part de la mare a favor del pare, després del descans obligatori de la mare, el funcionari haurà de presentar la sol·licitud junt amb el comunicat original de baixa per maternitat a l'inici del permís, i no podran transcórrer més de quatre dies des que es va produir el fet causant.  
6. Els informes mèdics de baixa, confirmació o alta per incapacitat temporal, hauran de ser remesos:  
a) A les unitats administratives de València i Castelló, en el cas dels funcionaris que presten serveis en òrgans judicials radicats en les capitals de província mencionades.  
b) Resta d'òrgans judicials de la província de València, de la província de Castelló, ciutat i província d'Alacant, hauran de remetre la documentació al Servei de Personal de l'Administració de Justícia de la Direcció General de Justícia de la Conselleria de Justícia, Administració Pública, Reformes Democràtiques i Llibertats Públiques.  
En ambdós casos, el funcionari té l'obligació de comunicar al seu centre de treball la impossibilitat d'assistència per situació d'incapacitat temporal.  
7. Serà necessari remetre l'original del comunicat de baixa mèdic per incapacitat temporal per a concedir la llicència inicial i, si és el cas, poder nomenar el funcionari interí que realitze la substitució, sense perjuí de la seua remissió per fax per a agilitzar les gestions oportunes.  
En els supòsits de continuïtat de la baixa, també serà necessari el document original per a tramitar la pròrroga de la llicència i, si és el cas, la pròrroga del nomenament del funcionari interí.  
  
Segon. Personal funcionari interí al servei de l'Administració de Justícia  
1. Els funcionaris interins hauran de presentar l'original del comunicat de baixa mèdic per incapacitat temporal en el quart dia consecutiu, comptador a partir del mateix dia en què es va produir el fet causant.  
El comunicat mencionat haurà d'acreditar l'absència de cada una de les dates en què la situació d'incapacitat temporal s'haja produït, siga quina siga la seua duració.  
2. Els originals dels comunicats de confirmació de la baixa s'expediran en funció de la duració estimada del procés, de conformitat amb el que estableix l'article 4 de l'Orde ESS/1187/2015, de 15 de juny, per la qual es desplega el Reial Decret 625/2014, de 18 de juliol, pel qual es regulen determinats aspectes de la gestió i control dels processos per incapacitat temporal en els primers 365 dies de la seua duració, i conseqüentment es remetran a la DGJ l'endemà de l'expedició mencionada.  
  
3. Una vegada acabe la situació d'incapacitat temporal, el funcionari haurà de presentar l'original del comunicat mèdic d'alta, degudament omplit, l'endemà hàbil de la seua expedició.  
4. Els informes mèdics de baixa, confirmació o alta per incapacitat temporal/maternitat, hauran de ser remesos:  
a) A les unitats administratives de València i Castelló, en el cas dels funcionaris que presten serveis en òrgans judicials radicats en les capitals de província mencionades.  
b) Resta d'òrgans judicials de la província de València, de la província de Castelló, ciutat i província d'Alacant, hauran de remetre la documentació al Servei de Personal de l'Administració de Justícia de la Direcció General de Justícia de la Conselleria de Justícia, Administració Pública, Reformes Democràtiques i Llibertats Públiques  
En ambdós casos, el funcionari té l'obligació de comunicar i justificar documentalment al seu centre de treball la impossibilitat d'assistència per situació d'incapacitat temporal.  
  
Tramitació d'accidents de treball  
  
Primera. Personal funcionari de carrera al servei de l'Administració de Justícia  
Junt amb el comunicat mèdic de baixa, en el qual conste que es tracta d'accident laboral, s'haurà d'aportar necessàriament la documentació següent, a fi d'establir el caràcter de contingència professional:  
  
- Informe relatiu als fets ocorreguts, segons model adjunt.  
- Informe succint dels fets per part del lletrat de l'administració del jutjat on preste serveis, si és procedent.  
- Atestats de trànsit de la Guàrdia Civil o altres cossos, si és procedent.  
- Comunicats o informes mèdics dels Serveis d'Atenció Sanitària, si és procedent.  
- Altres proves o documents que es consideren pertinents (declaracions de testimonis?).  
  
Segon. Personal funcionari interí al servei de l'Administració de Justícia  
En cas de tindre un accident de treball lleu l'empleat públic haurà d'acudir a la mútua d'accident de treball i malaltia professional.  
En cas d'urgència vital, cal acudir sempre a l'hospital més pròxim i posteriorment realitzar els tràmits previstos en el cas d'accidents lleus.  
  
S'haurà d'aportar la «comunicació d'accident de treball (CAT)» omplida pel responsable de personal o superior jeràrquic, junt amb la documentació que es dispose relativa al fet, indicada en l'apartat anterior.  
  
L'esmentat document es pot descarregar en l'enllaç següent:  
http://www.gva.es/es/inicio/procedimientos'id\_proc=17447.  
  
L'assistència sanitària i els tràmits administratius (comunicat de baixa o sense baixa mèdica i comunicat d'alta mèdica) seran gestionats per la mútua corresponent segons la província:  
- Alacant: Ibermutuamur  
- Castelló: Unión de Mutuas  
- València: Umivale